

Tänane hommik algas äratusega, kell 7:10 ning 7:45 hommikusöögil. Kui eile nurisesime natukene kohvi kallal, siis täna olime targemad ning tellisime kohvi baarist. Meie latte ja cappuccino olid märkimisväärselt paremad, kui eilne kannukohv, kuid tee oli ikka samasugune. Ilm oli ka täna juba palju parem, hommikune temperatuur näitas juba 14 kraadi, ehk siis oli lootust, et äkki saab täna esimest päeva ka mantli seljast võtta päeva jooksul. Nii ka õnneks läks :)
Tänane tööpäev möödus suuremas osas ettevõttega Easy job Bridge. Kell 9 oli kohtumine nende kontoris. Tegemist on ettevõttega, kes vahendab praktikante Maltale. Nad pakuvad sarnaselt Portugali ettevõttega nn täisteenust. Otsivad praktikakohti, võtavad õpilased vastu ning pakuvad ka majutust. Külastasime nende esindajaga kahte hotelli, ühte spaad ning õpilaste majutuskohti.
Ettevõtte kontor asub Valletta vanalinnas ning lisaks praktikatele tegelevad nad ka inglise keele kursustega nii õpilastele kui ka õpetajatele (ka metoodika kurused). Meil hakkas igal juhul juba mõte liikuma, et ehk võiks järgmisel aastal ka õpetajaid siia planeerida.
Esimene hotell, mida külastasime asus ka Valletta vanalinnas ning tegemist on 5* tasemel butiikhotelliga, kus on küll vähe tuba – 19, kuid väga tasemel hotell. Hotell on väike, kuid kõik toad on erinevad ja eksklusiivsed. Näiteks on neil ka katuseterassiga bassein. Maltale omaselt on hotellis kinnine siseaed. Väga ilus hotell, hotellijuht ütles, et nad võtavad maksimaalselt neli praktikanti korraga. Minu isiklik arvamus (Kristi) on, et nii väikse hotelli kohta on neli praktikanti liiga palju. Mulle tundub, et kaks oleks optimaalne. Hotellitoad olid väga ruumikad ja kvaliteetse sisustusega.
Järgmiseks külastasime uskumatult huvitavat ja ilusat hotelli – The Xara Palace! See oli lummav! Sisuliselt võib seda nimetada lossiks . Hotell asub Mdinas, mis on Vallettast natukene eemal. Hotellis asub restoran, mis taotleb praegu Michelini tärni. Kui see neile omistatakse, siis oleksid nad esimesed Maltal. Hotellist avanesid lummavad vaated ja toad olid omapärased ja suursugused. Ettevõte, mis opereerib hotelli, tegeleb ka väga paljude muude asjadega. Väidetavalt on neil umbes 200 töötajat ning 80% sissetulekust tuleb toitlustusega seotud teenustest. Neil on väga mitu muud paika ning ootavad väga praktikale nii kokkasid, pagareid, hotelliteenindajaid kui ka kelnereid.
Sealt edasi liikusime Myoka spaasse. Tegemist on brändiga, mis on opereerib Maltal seitset spaad ning võtavad suurima hea meelega vastu iluvaldkonna õpilasi. Ka see spaa avaldas muljet, kuigi mõned väiksed tähelepanekud olid seoses töötajate ergonoomiliste töövõtetega. Näiteks olid paljud massaažilauad sellised, mille kõrgust ei olnud võimalik muuta. Samas olid tooted väga kvaliteetsed ning jutu järgi on nad väga sooja suhtumisega praktikantidesse.
Järgmine sihtkoht oli õpilaste korterid. Ja need on väga suured… Sisuliselt küll väga korralikud, aga pigem meenutavad ühiselamut. Nägime kahte korterit, kus olid kummaski neli tuba, ehk siis kohti kaheksale õpilasele. Igas korteris on minimaalselt kaks vannituba , köök, elutuba ja kõik muu eluks vajalik. Asukoht oli võrdlemisi hea ning korralikus rajoonis.
Kui olime kõik vajalikud kohad läbi käinud, siis edasi ootas meid lõuna ühes Itaalia restoranis. Loomulikult taaskord mereannid!
Kella 16 ajal sai tööpäev läbi ning suundusime hotelli tagasi. Kuna esimest korda kogu reisi ajal oli täna ilm ilus, siis otsustasime Astridiga natukene basseini ääres päikest nautida (kampsunid olid küll seljas) ja siis vastasime meilidele ja tegime taaskord natuke tööd.
Õhtusöögiks jalutasime linna ning leidsime ühe kena restorani, kus nautisime enda arvates väheke kergemat einet. Uskumatult hea oli! Eelmistel õhtutel oleme järginud Tripadvisori soovitusi, sel korral otsustasime usaldada oma sisetunnet. Hiljem internetist otsides avastasime, et siiski on tegemist topp 10 restoraniga :)
Homme ootab meid eest teine organisatsioon ja uued ettevõtted!

